《东汉十二帝后汉二帝》
明代·郭之奇

乃知帝王自有别，东都真主一言决。明章相继刚柔絜，永平建初谁敢埒。

鄛乡论政政乃亵，孝和委辔赤精竭。安帝之安安嬖媟，顺帝胡然顺彼辙。

天亦不假诸冲哲，冲帝如殇同短折。跋扈将军谁敢说，伏尸太尉空呜咽。

众口虽钳超臂齧，弑质迎桓徒自灭。桓灵比德阉人悦，五侯十侍深蟠结。

海内人豪空齿切，党祸既成炎绪爇。外兵已至诸熏绝，山阳出舍金刀缺。

武担初向西川截，哭庙终流北地血。两汉谁倾倾二孽，解酲以酒焉能雪。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。